Рыгор Сарока

**Рыго́р Сямё́навіч Саро́ка** (, вёска Турэц-Баяры, Маладэчанскі раён Менскай вобласьці БССР) — Заслужаны дзяяч культуры Беларусі, кавалер ордэна Францішка Скарыны, дырэктар Маладэчанскага музычнага коледжа імя Міхала Клеафаса Агінскага, дырыгент сымфанічнага аркестру коледжу, Ганаровы грамадзянін Маладэчна і Маладэчанскага раёну.

## Жыцьцяпіс
Выпускнік Маладэчанскай музычнай вучэльні і Беларускай дзяржаўнай кансэрваторыі імя А. В. Луначарскага. З 1969 року працаваў выкладчыкам па клясе баяну ў Маладэчанскай музычнай вучэльні, з 1974 року ўзначаліў аддзяленьне народных інструмэнтаў вучэльні, з 1980 прызначаны дырэктарам вучэльні. На працягу многіх гадоў кіраваў баянным аркестрам вучэльні, камэрным аркестрам рускіх народных інструмэнтаў, які праіснаваў 19 гадоў, атрымаў званьне «народнага» ў 1982, гастраляваў па гарадох Беларусі, Латвіі, Летувы, Вугоршчыны, Нямеччыны, Гішпаніі, запісаў 3 аўдыёкасэты.

З 1979 року Рыгор Сарока зьяўляецца сталым мастацкім кіраўніком і дырыгентам сымфанічнага аркестру Маладэчанскай музычнай вучэльні (з 2011 року — коледжу). За гэты час калектыў атрымаў званьне «народнага» (1987), «Заслужанага аматарскага калектыву Рэспублікі Беларусь» (2005), Гран-пры спэцыяльнага фонда прэзыдэнта Рэспублікі Беларусь па падтрымцы таленавітай моладзі (2007), неаднаразова станавіўся ляўрэатам і дыплямантам рэспубліканскіх і міжнародных конкурсаў і фэстываляў.

Узнагароджаны шматлікімі Ганаровымі граматамі Міністэрства культуры і БРК, ЦК КПСС, Савета Міністраў СССР, ВЦСПС, ЦК ВЛКСМ, Савета Міністраў Рэспублікі Беларусь, Нацыянальнага сходу Беларусі. Мае дыплёмы пераможцы Рэспубліканскіх аглядаў мэтадычных і творчых работ выкладчыкаў ССНУ Беларусі (1980, 1982, 1984, 1996), Ганаровы знак Міністэрства культуры Рэспублікі Беларусь (1999), ганаровае званьне «Заслужаны дзяяч культуры БССР» (1988). Ляўрэат спэцыяльнай прэміі прэзыдэнта Беларусі ў намінацыі «За ўнёсак у разьвіцьцё міжнародных культурных сувязяў Рэспублікі Беларусь» (за 2004 рок), узнагароджаны Ордэнам Францішка Скарыны — найвышэйшай узнагародай Рэспублікі Беларусь у галіне культуры (2008), зь лютага 2009 зьяўляецца Ганаровым грамадзянінам гораду Маладэчна і раёну.

Рыгор Сарока стаў ініцыятарам прысваеньня імя Міхала Клеафаса Агінскага Маладэчанскай музычнай вучэльні (1995); адкрыцьця на базе вучэльні аддзяленьня дэкаратыўна-прыкладнога мастацтва (1995); усталяваньня мэмарыяльнай дошкі памяці М. К. Агінскага на будынку вучэльні (1995); усталяваньня помніка М. К. Агінскага (2001, скульптар — Валяр’ян Янушкевіч); стварэньня Маладэчанскага маладзёвага музычнага народнага тэатру (2005—2006), які з 2007 року паставіў у Маладэчне опэры «Яланту» П. Чайкоўскага, «Яўгена Анегіна», «Травіяту» Дж. Вэрдзі, канцэртны варыянт опэры «Кармэн» (2012), «Міхал Клеафас Агінскі. Невядомы партрэт».

У 2008 року на базе музычнай вучэльні з ініцыятывы Рыгора Сарокі была адкрытая філія катэдраў «Фартэпіяна», «Сьпевы» і «Харавое дырыгаваньне» Беларускай дзяржаўнай акадэміі музыкі.

## Крыніцы

## Літаратура
* 

## Вонкавыя спасылкі
* Афіцыйная бачына Маладэчанскага музычнага коледжу імя Міхала Клеафаса Агінскага
* Сьвятлана і Рыгор Сарокі // «Рэгіянальная газета»
* Рыгор Сарока: Сцэна — вельмі капрызная дама. Ты мог учора мець імя, а сёння — будзеш асмяяным

Катэгорыя:Нарадзіліся ў Маладэчанскім раёне
Катэгорыя:Беларускія музычныя пэдагогі
Катэгорыя:Беларускія дырыгенты
Катэгорыя:Заслужаныя дзеячы культуры Беларусі